79. schôdza NR SR - 3.deň - A. dopoludnia
Dátum: 2022-12-12
Poslanec: Šefčík, Marek (OĽANO)
Druh vystúpenia: Vystúpenie v rozprave

66. Ďakujem pekne za slovo. Vážený pán predsedajúci, poslankyne, poslanci, milí hostia, SMER sa rozpadol na dve časti a bol na ceste do zabudnutia, vravel navrhovateľ odvolania premiéra Richard Sulík a dodal, že protikorupčné hnutie OĽANO Fica vzkriesilo. Obviňuje nás zo spolupráce s tým či oným, ale zabúda nielen na svoje opakujúce sa raňajkové hodiny klavíra u mafiána Kočnera alebo na svoje rokovanie v Maďarsku s Kotlebom. Zabúda na koordinovanie sa s extrémistickou časťou opozície pri blokovaní parlamentu alebo spoločnom postupe s nimi napríklad pri hlasovaní o zákone o pomoci tehotným ženám. Ale predovšetkým sa Richard Sulík už aj oficiálne odhalil, keď prosil Pellegriniho, klon SMER-u, aby podpísal on i ďalší spolupáchatelia korupčného systému našich ľudí schôdzu na odvolanie premiéra. O to absurdnejšie vyznieva jeho vyjadrenie smerom k premiérovi v zmysle toho, že mu je ľúto, že je to práve on, kto ho odvoláva. Nie ste to len vy, pán Sulík, ale podali ste si ruku s ľuďmi ako Žiga, Pellegrini, Saková, Tomáš a ďalší, ktorí sú naozaj spolupáchateľmi systému našich ľudí a spoločne a spoločne s Ficom tu predstavovali to, proči... proti čomu ste spoločne s OĽANO bojovali. Nie je možné nijakým spôsobom ospravedlniť vaše spojenie s mafiou, s ktorou chcete podrezať krk premiérovi a jeho vláde. Vraj už nie sme protikorupční. Ja si spomínam na správu šéfa Slovenského pozemkového fondu Janka Marosza, ktorý popisoval, čo sa dialo a ako sa to teraz pod jeho vedením mení, 29-tisíc žiadostí driemajúcich na Slovenskom pozemkovom fonde len čakalo na korupčné praktiky - tu máš obálku, vybav tú moju. Bolo to podhubím na obludnú korupciu a špinavé obchody s pozemkami. Niekoľko ľudí muselo z SPF odísť, sú podané trestné oznámenia, riaditeľ Slovenského pozemkového fondu koná. Spravil všetko pre to, aby Druckerovi a spol. cvakli zuby naprázdno v súvislosti s pozemkami pri Trnave. Rovnako tak by som mohol hovoriť o korupcii a uprednostňovaní „našich ľudí“ smerákmi, SNS a ďalšími spolupáchateľmi na Envirofonde. Spomínate si na medializované nahlásenie korupcie a usvedčenie korupčníka Martinom Feckom? Myslíte si, že bol prvý na ministerstve, kto sa stretol s korupciou? Určite nie. Ale je človekom, ktorý nepodľahol vábeniu peňazí a verný protikorupčnosti OĽANO konal presne tak, ako mal. SaS-ka, máte aj vy takýchto nominantov? Verím, že áno. Kaliňák sa vyjadril, že korupcia na najvyšších miestach sa nevyšetruje, lebo neexistuje. Za smeráckeho systému, korupčného systému táto jeho veta znie, ako keby poprel gravitáciu, veď majú rozkrádanie krajiny v DNA. Protikorupčnosť - že vraj sme ju stratili. Vy ste slepí alebo iba nechcete vidieť to, ako sa domček, ako domček z karát začal rúcať korupčný systém „našich ľudí“? Vy nevidíte, čo vypovedajú spolupracujúci obvinení? Nevidíte obvinených, ale už aj odsúdených zo spomínaného systému? Nevidíte, že polícia, vyšetrovatelia, prokurátori, sudcovia majú rozviazané ruky a mafii horí pod zadkom ako ešte nikdy? Mafia a ich oligarchovia útočia na túto vládu odvtedy, čo vznikla. Momentálne Haščák napĺňa schránky ľudí svojimi novinami, v ktorých brýzga na OĽANO a s ďalšími a ďalšími výpoveďami ľudí zo systému aj niektorým ľuďom z tejto Národnej rady sa spí čoraz ťažšie. Vy to naozaj nevidíte? Nie je to náhodou výsledok toho, že tu nastala zmena po voľbách v roku 2020? Nie je to predovšetkým zásluha Matoviča, OĽANO a, áno, aj vaša? Smeráci majú svojich oligarchov, ľudí v pozadí, na ktorých nie sú nastavené kamery a reflektory. Tí vycítili, že najslabším miestom koalície je Sulík. Potrebovali túto vládu položiť na lopatky a odporúčali tým, ktorí na to mali dosah, pracujte na Sulíkovi, ten je to miesto, cez ktoré to môže padnúť, má už aj skúsenosti s povalením vlády a zdá sa, že to zvládne znovu. Nastavil sa proti Matovičovi ako premiérovi a systematicky na tom pracoval, až sa mu to podarilo. Igor Matovič sa vzdal postu premiéra. Dohoda na vláde počas pandémie pre Sulíka znamenala, že to má pred médiami bojkotovať a odsúdiť. Už vtedy bolo jasné, že máme opozíciu v koalícii. Zúčastnil som sa len niekoľkých koaličných rád a na jednej takej od jedného z členov odznelo: „Pán Sulík, vy ste parazit tejto koalície. Dobrými vecami, ktoré sa podaria, sa chválite, ale od tých nepopulárnych sa dištancujete a kritizujete nás.“ Nestačilo. Igor Matovič sa vzdal postu premiéra, ale prekážal SaS-ke a ja si dovolím tvrdiť, že predovšetkým mafii a jej oligarchom aj na poste ministra financií. Celé leto sa hralo o to, či SaS ostane v koalícii, alebo odíde od zodpovednosti, opustí nielen koalíciu, ale aj ľudí. Momentálne je pred schválením rozpočet na pomoc ľuďom, rodinám s deťmi, firmám, školstvu, zdravotníctvu, dôchodcom a tak ďalej. Ale problémom asi je, že to nie je rozpočet futrovania vreciek mafií a jej oligarchom, tak teraz je najvyšší čas na povalenie vlády. Myslím si, že Richard Sulík vďaka nenávisti, ktorú prechováva k Igorovi Matovičovi, takýmto spôsobom len poslúži mafii. Nič nezíska ani on, ani SaS. A stratí pritom celé Slovensko, pretože rozpočet pomoci bude ohrozený a myslí... myslím tým, že bude ohrozený, myslím si, že bude ohrozený aj vznik demokratickej vlády. Momentálne zažíva Slovensko krízy, ktoré sú naozaj kruté, pandémia, inflácia, zdravotnícka kríza, energetická kríza. Vláda pomáha ľuďom, tu v parlamente schvaľujeme zákony, ktoré majú doručiť pomoc ľuďom. Situácia je veľmi zložitá a vieme z histórie, že nikdy krízy neprinášajú volebný úspech demokratickým silám. Najoblúb... najobludnejším príkladom je obrovská podpora Hitlera v čase hospodárskej krízy. Skratkovité riešenia naoko zjednodušenia zložitých problémov a ich riešenia sú pre ľudí príťažlivé a lákavé. Extrémisti a mafia v takýchto časoch rastú so svojou popularitou. Predčasné voľby, ku ktorým nás Richard Sulík chce dohnať, lebo iné scenáre sú podľa mňa nepravdepodobné, dopadnú pre Slovensko katastrofálne. Fico okrem toho, že sa pred pár dňami aj tu v pléne vyhrážal špeciálnemu prokurátorovi a robí tak bežne smerom k vyšetrovateľom a k prokurátorom, povedal teraz v rozprave čosi obludné. Niežeby to bola jediná hrozná veta, ktorú vyslovil, ale táto kričí nad všetky a odhaľuje úplne na kosť to, ako zmýšľa on i celá jeho smerácka partička, či už jedného, alebo druhého, naklonovaného SMER-u. Fico povedal: „My sa budeme tešiť, ale pre túto krajinu to bude katastrofa.“ Tento člen z vrchných poschodí systému „našich ľudí“, mafián z poľovníckej chaty je pripravený pomôcť Richardovi Sulíkovi povaliť túto vládu. Aj extrémisti z Republiky sa už trasú, kedy sa tak stane, pretože práve oni ponúkajú ľuďom tie skratkovité riešenia podobne, ako to robil istý Adolf tiež v čase kríz, ktoré trápili ľudí. Historické skúsenosti jasne hovoria, ako to po povalení vlády dopadne. Dobre pre Slovensko určite nie. Richard Sulík či iní bohatí ľudia, ktorí majú zadné dvierka vo forme odchodu na svoje ranče či do Dubaja, alebo iných destinácií, asi veľmi znepokojení nie sú. Sú tu však aj chudobnejší, chudobní, jednoduchí, obyčajní ľudia alebo aj ľudia stried... strednej triedy, ktorí tu chcú normálne žiť, vychovávať svoje rodiny, poctivo pracovať či tešiť sa z vnúčat a mať radosť z toho, že žijú na Slovensku. Tí ľudia nechcú ísť preč zo Slovenska, ale nechcú žiť v krajine, kde je niekto nad zákonom, kde funguje korupčný systém „našich ľudí“, ktorý jedným zabezpečuje blahobyt a beztrestnosť a druhých bez akýchkoľvek zábran nivočí. A ak sa niekto snaží proti nim bojovať, ako to robil roky Igor Matovič, tak ho ničia šikanovaním cez policajnú mafiu. Pamätám si, keď sme v rokoch 2017 či 2018 s kolegami v škole v kabinete diskutovali o tom, že sa snáď z toho Slovensko ani nikdy nedostane. Ráno pred vyučovaním sme si čítali články Kuciaka, Vagoviča a ďalších, ktorí popisovali, ako to tu fungovalo. V jedno ráno sme s kolegom otvorili v kabinete najčerstvejšie články a prepadla nás neuve... neuv.. neuveriteľná bezmocnosť, zavraždili Kuciaka a jeho snúbenicu. Mal som slzy v očiach a cítili sme zlosť, hnev, ale predovšetkým bezmocnosť. Potom prišli zhromaždenia za slušné Slovensko. Pozvali ma, aby som vystúpil na pódiu v Skalici ako stredoškolský učiteľ, neskôr aby som míting moderoval, potom aj krátko vystúpil na veľkom zhromaždení v Bratislave. Neskôr prišiel telefonát od predsedu poslaneckého klubu Michala Šipoša s ponukou ísť na kandidátku OĽANO a pomôcť v boji proti tomu, čo tu predstavovali smeráci. Rád by som teraz povedal, že som nezaváhal, ale zaváhal som. Vzal som si týždeň na rozmyslenie, hovoril o tom s manželkou aj s kolegami. O týždeň sa ozvali znova a ja som to vzal. Nepredpokladal som, že to vydá na parlament zo 48. miesta na kandidátke, ale vložil som sa naplno do toho boja za to, aby smeráci padli. A oni padli. Korupčný systém sa začal rozpadať. Verím, že sa spravodlivosť na Slovensku už nezasekne a bude platiť zákon pre každého. Kvôli nasledujúcim generáciám, ktoré tu prídu po nás, vás žiadam, nepovaľte vládu, schváľme rozpočet pomoci ľuďom a nedovoľme ich návrat. Nedovoľme návrat mafie! Nech spravodlivosti nič nestojí v ceste. Prosím, poslanci zo strany SaS, nevráťte Slovensko mafii napriek tomu, že váš šéf Richard Sulík sa takto už rozhodol. Ďakujem za pozornosť.